**ΕΝΩΣΗ ΣΥΛΛΟΓΩΝ ΓΟΝΕΩΝ ΝΙΚΑΙΑΣ-ΑΓ.ΙΩΑΝ. ΡΕΝΤΗ**

 *ΜΑΓΝΗΣΙΑΣ 50- ΝΙΚΑΙΑ τηλ.2104924552 E-MAIL:* *esgnikaias@gmail.com* *blog:esgnikaias.blogspot.gr*

**Προς**

**Διεύθυνση Β΄βάθμιας** Νίκαια 24.11.2021

**Εκπαίδευσης Πειραιά**

**Υπόψη: Κου Μαραγκόζογλου**

 **Θρασύβουλου**

**ΘΕΜΑ: «ΚΕΝΑ ΕΚΠΑΙΔΕΥΤΙΚΩΝ ΣΤΑ ΣΧΟΛΕΙΑ ΝΙΚΑΙΑΣ -ΡΕΝΤΗ»**

Κύριε Διευθυντά,

Με την παρούσα επιστολή θέλουμε να σας εκφράσουμε την έντονη δυσαρέσκεια μας καθώς και τον προβληματισμό μας, σχετικά με τα κενά εκπαιδευτικών που υπήρχαν μέχρι πριν λίγες μέρες, ενώ κάποια εξακολουθούν ακόμη και τώρα να υφίστανται.

Με τέτοιες πρακτικές οδηγούνται οι γονείς στην φροντιστηριακή στήριξη των παιδιών τους, δαπανώντας χρήματα από τον οικογενειακό τους προϋπολογισμό, που δυστυχώς δεν περισσεύουν. Αρκετές είναι οι περιπτώσεις που οικογένειες δεν μπορούν να ανταποκριθούν σε αυτό το κόστος με αποτέλεσμα οι συγκεκριμένοι μαθητές να βρίσκονται σε δυσμενέστερη θέση και να ξεκινούν από διαφορετική αφετηρία έναντι των συμμαθητών τους. Εντονότερο δε καθίσταται το πρόβλημα για τους μαθητές των λυκείων, που καλούνται να ανταποκριθούν σε αυξημένες απαιτήσεις ( τράπεζα θεμάτων, ελάχιστη βάση εισαγωγής, συντελεστές βαρύτητας ) ενόψει της προετοιμασίας τους για τις πανελλαδικές εξετάσεις, τη στιγμή μάλιστα που παρατηρήθηκαν ελλείψεις εκπαιδευτικών που διδάσκουν πανελλαδικώς εξεταζόμενα μαθήματα!

Ως εκ τούτου, δημιουργούνται μαθητές πολλών ταχυτήτων, χωρίς ισότιμη πρόσβαση στην μόρφωση. Κι ενώ η πολιτεία θα έπρεπε να στέκεται αρωγός στις προσπάθειές τους σεβόμενη την αγωνία τους, αντίθετα , με τις επιλογές της, υψώνει διαχωριστικές γραμμές στις φιλοδοξίες και τα όνειρά τους.

Κύριε διευθυντά, αναμένουμε όπως αναλάβετε όλες εκείνες τις πρωτοβουλίες έτσι ώστε τα παιδιά μας να έχουν πραγματικά ίσες ευκαιρίες στο δικαίωμα της μόρφωσης μέσα από το δημόσιο σχολείο.

Με εκτίμηση,

**Για το Δ.Σ.**

 **Ο Πρόεδρος Η Γενική Γραμματέας**

 **Σατολιάς Πέτρος Χατόγλου Δάφνη**